奉和襲美太湖詩二十首 投龍潭
作者：陸龜蒙
朝代：唐

paragraphs: 名山潭洞中，自古多祕邃。
君將接神物，聊用申祀事。
鎔金象牙角，尺木無不備。
亦既奉真官，因之徇前志。
持來展明誥，敬以投嘉瑞。
鱗光煥水容，目色燒山翠。
吾皇病秦漢，豈獨探幽異。
所貴風雨時，民皆受其賜。
良田爲巨浸，污澤成赤地。
掌職一不行，精靈又何寄。
唯貪血食飽，但據驪珠睡。
何必費黃金，年年授星使。